Mistoqsi minn din il-gazzetta dwar l-istqarrijiet li għamel il-Partit Nazzjonalista (PN) fid-dawl tal-avviż legali li ġie ppubblikat ftit tal-jiem ilu u li jagħmilha illegali għall-partiti politiċi li jqiegħdu billboards politiċi fit-toroq jekk mhux fiż-żmien ta' qabel xi elezzjonijiet, iċ-Chairman Eżekuttiv tal-Awtorità l-ġdida għall-Ippjanar Johann Buttigieg sostna li "ma naħsibx li biex tesprimi l-opinjoni tiegħek trid tikser il-liġi." Dan kollu fid-dawl tal-fatt li għalkemm din kienet wegħda elettorali tal-Partit Laburista fil-Gvern kif ukoll hija xi ħaġa li turta lil ħafna nies, il-PN permezz tal-Kap tal-Oppożizzjoni Simon Busuttil qed jgħid li din il-liġi se tkun qed timmina l-libertà tal-espressjoni, tant li l-istess partit qed jhedded li jirrikorri għall-Qorti jekk dan iseħħ. Dan l-avviż legali huwa mmirat biex jitneħħew il-billboards kollha illegali minn ġot-toroq Maltin u Għawdxin u dan billi jinħareġ permess speċjali. Minkejja li dan l-avviż legali ntlaqa' b'pożittività kbira miċ-ċittadini Maltin u Għawdxin, Simon Busuttil ukoll irid idawwar dan l-argument f'wieħed partiġġjan hekk kif qed jinterpreta din il-liġi bħala mossa mill-Gvern tal-ġurnata biex jagħlaq ħalq l-Oppożizzjoni. Aktar minn 300 permess għall-billboards Apparti dan, fuq il-kwistjoni tal-billboards illegali, Buttigieg żied jgħid li min irid jesprimi l-opinjoni tiegħu jista' jagħmel dan fuq dawk il-billboards li huma legali u li għalhekk għandhom il-permessi kollha neċessarji biex jitqiegħdu. "Fil-fatt hemm 'il fuq minn 300 permess għal billboards, li 100 minnhom ħarġu wara l-2007, u li qegħdin f'żoni li huma permessibbli u li jistgħu jintużaw minn dawk l-entitajiet u/jew partiti li jridu jagħmlu użu minnhom," fisser Buttigieg. Mistoqsi fuq x'qed isir fuq dawk il-billboards li huma illegali, Buttigieg spjega li hemm numru minn dawn li diġà għandhom avviż ta' infurzar. F'dan l-isfond, iċ-Chairman Eżekuttiv ħabbar li ngħata ċans lil kulħadd s'għada, tant li l-Awtorità se tibqa' miftuħa sas-7.00 ta' filgħaxija, biex min jixtieq jirreġistra l-billboards tiegħu jista' jagħmel dan bil-libertà kollha. "Madankollu, li hu żgur hu li hemm numru ta' billboards li qegħdin fi stat ħażin ħafna u mhux issir manutenzjoni tagħhom, u għalhekk qegħdin ikerrhu l-ambjent tal-madwar," enfasizza Buttigieg. Mistennija aktar azzjonijiet Mistoqsi fuq l-azzjonijiet ewlenin ta' infurzar li ħadet l-Awtorità tal-Ippjanar minn meta bdiet il-qasma fil-MEPA, Buttigieg sostna li l-Awtorità tal-Ippjanar qed tkompli għaddejja fuq l-operazzjoni li nbdiet fuq numru ta' farmhouses illegali li hemm, tant li s'issa ġew indirizzati tmienja minn dawn il-każijiet. Fid-dawl ta' dan kollu, iċ-Chairman Eżekuttiv ta' din l-Awtorità ħabbar li fil-ġimgħat li ġejjin se jkunu qed jittieħdu azzjonijiet ulterjuri oħrajn f'dan ir-rigward. Kien f'dan l-ambitu li Buttigieg sostna wkoll li ftit tal-jiem ilu ttieħdet azzjoni biex titneħħa scrapyard li kienet qed topera illegalment fil-limiti tas-Siġġiewi, preċiżament fi Triq Ġuża Mifsud. Din il-mossa ta' infurzar intlaqgħet tajjeb ħafna mill-pubbliku inġenerali b'mod speċjali minħabba l-fatt li s-sid ta' din l-iscrapyard kien ilu jiġi mwissi mill-2001 biex jiżgombra l-art li kien qed jokkupa illegalment. Minkejja dawn it-twissijiet, is-sid naqas li jagħmel dan, anzi kompla jkabbar l-operat. "Huwa ferm aħjar li jinduna l-individwu bl-iżball" Fir-rigward tal-inċident li kien hemm riċentament fiż-zoo illegali ta' Montekristo, Buttigieg qal li l-Awtorità qed tevalwa s-sitwazzjoni biex ikomplu jiżdiedu l-proċeduri tal-Qorti. Huwa semma' wkoll kif kien hemm stazzjonati l-pulizija fuq il-post biex ikun aċċertat li dan il-post ma jintużax. Mistoqsi fuq it-tibdil li sar u li qed isir fis-sezzjoni tal-infurzar, iċ-Chairman Eżekuttiv sostna li l-Awtorità se tkun qed titfa' u tinvesti f'aktar riżorsi umani biex ikun hemm aktar azzjonijiet diretti f'każijiet li jkun hemm nuqqas ta' konformità. "Biss, il-mira tagħna hi li jkun proprju l-bniedem innifsu li jirregolarizza l-pożizzjoni tiegħu. Huwa ferm aħjar li jinduna l-individwu bl-iżball u jneħħi l-illegalità li jkun hemm milli tintervieni l-Awtorità. Il-prijorità tagħna hija dawk l-illegalitajiet li qed ikerrhu l-ambjent u għalhekk hemm impatt ambjentali," enfasizza Buttigieg. Mitlub jgħid x'se tkun l-azzjoni tal-istess Awtorità jekk l-avviżi ta' infurzar jibqgħu jiġu injorati, Buttigieg qal li l-Awtorità se tieħu dawk il-passi neċessarji biex tara li l-billboards illegali jitneħħew, tant li se jkun hemm avviż li jinforma lil kulħadd li sal-Ħamis li ġej dan irid isir. "Jekk dan ma jsirx, l-Awtorità jkollha d-dritt li taġixxi hi," temm jgħid iċ-Chairman Eżekuttiv tal-Awtorità l-ġdida tal-Ippjanar.